‘সকল গ্রামবাসীকে অনুরোধ করা হচ্ছে, যাঁরা এখনও অঞ্জলি দেননি, তাঁরা দয়া করে মণ্ডপে এসে অঞ্জলি দিয়ে যান...’
এর পরে আরও অনেক কথাই ঘোষণা করা হচ্ছিল। কিন্তু, ওই ‘গ্রামবাসী’ শব্দটা কেমন কানে লেগে রইল। কারণ, বর্তমানে জায়গাটাকে কোনও ভাবেই গ্রাম বলা যায় না।
আরও পড়ুন
গুপ্তধন কি সত্যই পাওয়া গিয়েছিল আন্দুলের শ্রীমণি বাড়িতে!
আন্দুল রাজবাড়ির ঠাকুরদালান। অ্যানাউন্সমেন্ট হচ্ছিল সেখানেই। ঠাকুরদালানেই প্রতিষ্ঠিত রয়েছেন মা অন্নপূর্ণা এবং রাধা-মাধব। সারা বছরই পুজো হয় তাঁদের। কিন্তু, বাসন্তী পুজো ও জন্মাষ্টমী হয় খুবই ধূমধাম করে।
এতো বছর পারিবারিক অষ্টধাতুর মূর্তিতেই পুজো হতো। কিন্তু, দু’বছর আগে অষ্টধাতুর অন্নপূর্ণা মূর্তিটি চুরি হয়ে যায় বলে জানা গিয়েছে পারিবারিক সূত্রে। গত বছর, তাই নতুন মূর্তি প্রতিষ্ঠা করা হয়।

অন্নপূর্ণা মন্দির। ছবি: শেলী মিত্র
মূল ঠাকুরদালানের দু’পাশে রয়েছে সাতটি করে শিব মন্দির। ঠাকুর দালানের দিকে মুখ করে দাঁড়ালে, ডান দিকের শিবলিঙ্গগুলি একে অন্যের থেকে দু’ইঞ্চি করে বড়। আর বাঁ দিকে ঠিক উল্টো। অর্থাৎ, বড় থেকে ছোট হয়ে গিয়েছে শিবলিঙ্গগুলি। শিব মন্দিরগুলির বেশিরভাগই বেশ ভগ্নদশা। তবে মূল মন্দিরটি একেবারে ঝাঁ চকচকে।
মন্দিরে ঢুকলে প্রথমেই চোখে পড়বে একটি কামান। বিসর্জনের সময় এই কামান দাগা হতো, যা বর্তমানে বন্ধ করে দেওয়া হয়েছে।  
মন্দিরের চাতাল থেকেই দেখতে পাওয়া যায় আন্দুল রাজবাড়ি। তারও অবস্থা বেশ জীর্ণ। কিন্তু সেখানেই ফি-বছর আয়োজন করা হয় দুর্গাপুজো ও সরস্বতী আরাধনার। 
ঠাকুর দালান থেকে বেরিয়ে বাঁদিকে গেলেই রাজ বাড়ি। বিশালাকার এক স্থাপত্য। আর তেমনই তার গঠনশৈলী। সামনে গিয়ে দাঁড়ালে নিজেকে এতটাই ক্ষুদ্র মনে হবে যে সেখান থেকে পালিয়ে যেতে ইচ্ছে করবে।

শিবমন্দিরের সারি। ছবি: শেলী মিত্র
বর্তমানে প্রাসাদটির দৈর্ঘ্য প্রায় ছ’তলার সমান। প্রস্থেও সামঞ্জস্য রয়েছে বলা যায়। মাঝখানের ভাগটির একেবারেই জীর্ণ দশা। সেখানে কোনও দরজায় ঝুলছে ক্নাবের নাম লেখা বোর্ড। আবার কোনও দরজার সামনের রেলিং-এ মেলা জামাকাপড়। পাশের দু’টি ভাগে এখনও রাজ পরিবারের অনেকে থাকেন, তাই কিছুটা হলেও অবস্থা ভাল। 
প্রাসাদের সামনে প্রশস্ত মাঠ। আর দূরে রয়েছে প্রকাণ্ড প্রবেশদ্বারের ভগ্নাংশ। এই প্রাসাদ নির্মাণ করেছিলেন রাজ নারায়ণ রায়, ১৮৩৫ সালে।
জানা যায়, দেওয়ান রামচন্দ্র রায় কাজ করতেন লর্ড ক্নাইভের সঙ্গে। তাঁরই প্রচেষ্টায় ছেলে, রামলোচন রায় ‘রাজা’ উপাধি পান। বর্তমানে, অবশ্য রায় পরিবারের কেউ নেই এই বাড়িতে। আন্দুল রাজবাড়ি এখন ‘মিত্র’দের অধীনে।